30.5.2023 г.
BG
Официален вестник на Европейския съюз
C 188/3
17. счита, че е необходимо да се въведат редица политики за селските райони с цел справяне с обезлюдяването, което води до загуба на таланти, и по-специално за районите, които са най-силно засегнати от изменението на климата, и районите със сериозни и постоянни природни или демографски пречки, като най-отдалечените региони, островите и по-отдалечените и изолирани региони, където достъпът до ресурси често е по-ограничен.
Комитетът отново заявява, че бъдещето на тези области зависи от задържането и привличането на млади таланти, които да постигат своите житейски цели в тях, и от пълноценното участие на младите хора в търсенето на решения на местните предизвикателства; 18. призовава образованието и обучението да бъдат достъпни за всички възрасти и социални групи, както физически на място, така и чрез дистанционен достъп, както и да се споделят знания относно иновативните подходи към процесите за придобиване на умения и да се развиват общински центрове с широк набор от услуги — от библиотеки до социална дейност; изразява съгласие и с това, че е важно да се разширят възможностите за труд и обучение и да се поощрят мерките за насърчаване на равновесието между професионалния и личния живот; 19. счита, че укрепването на публичните политики за насърчаване на модернизирането и адаптирането към изменението на климата на земеделските стопанства, както и стимулирането на младите специалисти да се включат в селскостопанския сектор, са от съществено значение за справяне с проблема с приемствеността между поколенията.
За тази цел трябва да се преосмисли и подкрепи достъпът до програми за социална и трудова интеграция, до образование и до предлаганите на местно равнище възможности за повишаване на квалификацията и преквалификация, както и до културни дейности; 20. подчертава, че интелигентните селища създават нови възможности за диверсифицирана икономика в селските райони и достъп до пазара на труда, и изисква интензивна подкрепа за селските райони, така че да могат да изпълнят политическата програма за 2030 г., и по-специално да укрепят цифровите умения и образованието, да изградят сигурни и устойчиви цифрови инфраструктури, да осъществят цифрова трансформация на предприятията и цифровизация на обществените услуги; приветства включването на селските райони в Европейската декларация относно цифровите права и принципи за цифровото десетилетие; 21. признава важната роля на жените в районите, изложени на риск от обезлюдяване, и поради това насърчава и подкрепя мерките за създаване на равни възможности за жените в областта на иновативните, устойчиви и творчески работни места и услуги; 22. подчертава, че е необходимо държавите членки да подкрепят твърдо политиките за насърчаване на участието на момичетата и жените в образованието в областта на НТИИМ (информационни и комуникационни технологии, наука, технологии, инженерство, изкуства и математика) и да предоставят стимули за създаването на работни места в сектори, в които тяхното знание може да бъде приложено; 23. подчертава, че насърчаването на цифровия преход на регионите, попаднали в „капан за развитието на таланти“, е от съществено значение, както и в интерес на силното икономическо, социално и териториално сближаване.
КР предлага да се насърчава цифровото сближаване като цел на Европейския съюз, така че да може да се въведе подходяща цифрова инфраструктура, която да гарантира, че дистанционната работа, електронните услуги и цифровото образование са достъпни за всички.
Следва да се обърне специално внимание на достъпа на групите в неравностойно положение и уязвимите групи до цифрови инструменти; 24. отбелязва, че гражданите и предприятията в граничните региони на Европа са изправени пред многобройни правни и административни пречки, които възпрепятстват икономическия растеж и трансграничното сътрудничество, и подчертава необходимостта от Шенгенско пространство без граници за всички държави членки, с цел да се улесни мобилността на студентите, работниците и предприятията, особено в граничните региони; 25. подчертава ролята на социалните иновации за разработването на нови идеи, услуги и модели за по-добро справяне с обществените предизвикателства, по-специално в областта на заетостта, образованието, уменията и социалното приобщаване, и тяхната добавена стойност за развитието на общностите и подобряването на социалните услуги по места.
В този контекст Комитетът подчертава потенциала на социалната икономика в областта на професионалното обучение, в университетите и на всички образователни равнища, както и в активните политики за заетост и в развитието на умения и компетентности; 26. насърчава използването на финансирането по линия на инициативата за социални иновации на ЕСФ + с цел укрепване на капацитета за иновации и улесняване на трансфера и разширяването на мащаба на иновативните решения; Повишаване на ефективността на образованието и отговаряне на нуждите на пазара на труда
27. отбелязва, че въпреки че съществуват съществени разлики в рамките на ЕС, едно от основните предизвикателства при разработването и прилагането на нови стандарти и практики в областта на образованието и обучението е степента, в която те отговарят успешно на нуждите на пазара на труда.
Пропуските и несъответствията между търсените и предлаганите умения изострят териториалните различия и това трябва да бъде преодоляно чрез добре разработени, ориентирани към местните условия и подходящо финансирани политики;